Ħabib tiegħi qed jitkaża bin-Nazzjonalisti li ma jridux il-qerda ta' medda kbira ta' art f'Wied il-Għajn għal proġett li jista' faċilment isir band'oħra . Qed jgħajjar lin-Nazzjonalisti ipokriti għax skontu fi żmien Gvernijiet Nazzjonalisti ukoll inqerdu meded ta' art mhux mittiefsa. Apparti li ebda ħażin ma jista' qatt jiġġustifika ħażin ieħor, dan il-ħabib tiegħi ġab xi eżempji biex isostni l-argument tiegħu. Fost oħrajn semma korsa tal-golf fix-Xagħra l-Ħamra, fabbrika tal-luminata f'raba' saqwi f'Ħal Luqa, triq prinċipali li tgħaddi mir-riżerva naturali tal-Għadira, miżbla qrib it-tempji ta' Ħaġar Qim u tal-Imnajdra, korsa tal-golf fir-Rabat, fabbrika tas-siment fis-Siġġiewi u f'Għawdex. Għal kull wieħed minn dawn il-'proġetti' kien hawn protesti minn għaqdiet ambjentali u minn oħrajn, inkluża l-Kummissjoni Ambjent tal-Knisja. Interessanti li ebda wieħed minn dawn il-proġetti ma sar. F'kull wieħed minn dawn il-każijiet rebaħ l-ambjent, li hu tassew tagħna lkoll. Imnalla!
Ipokriti Nazzjonalisti